tartuNLP/wikipedia-smugri-20251201 huggingface dataset:
Crunchyroll

Crunchyroll on animen, mangan ja draamasarjojen katsomiseen tarkoitettu verkkosivusto ja suoratoistopalvelu. Crunchyrollissa on yli 25 000 videota, joiden toistamiseen menisi yli 15 000 tuntia. Crunchyrollin palvelimet sijaitsevat Kaliforniassa, mutta sivustolla on myös toimisto Tokiossa. Crunchyroll on ollut jo useiden vuosien ajan suomalaisten käytetyin palvelu animen suoratoistamiseen, koska hyvin harva muu laillinen palvelu tarjoaa samanlaista palvelua Suomen alueelle. Tekijänoikeussyistä kaikkia palvelun animesarjoja ei ole lisensoitu suomalaisten nähtäviksi, mutta siitä huolimatta suomalaisille on näkyvillä palvelussa yli 200 animesarjaa. Animen lisäksi sivustolta löytyy myös mangaa.
Elokuussa 2021 Sony Picturesin omistama Funimation hankki Crunchyrollin yli miljardin dollarin hintaan. Kaupasta ilmoitettiin ensi kerran joulukuussa 2020, mutta se odotti hyväksyntää. Crunchyrollilla on yli 5 miljoonaa maksavaa tilaajaa maailmanlaajusesti ja 120 miljoonaa rekisteröitynyttä käyttäjää yli 200:ssa maassa.
Crunchyroll on perustettu vuonna 2006.
Helmikuussa 2024 Sony ilmoitti Funimationin yhdistämisestä Crunchyrolliin.
Palvelut.
Ilmaiset käyttäjät saavat katsoa videoita SD-laadulla mainoskatkojen kera. Palvelusta maksaneet käyttäjät saavat katsoa videoita Full HD 1080p -laadulla, ilman mainoksia ja heillä on myös monia muita palveluita, joita ei ilmaiseksi saa. Maksaneet käyttäjät näkevät videolähetyksen yleensä noin tunnin kuluttua japanilaisesta TV-lähetyksestä. Crunchyrollissa toimii palvelun oma nettikauppa, josta voi ostaa aiheisiin kuuluvia tavaroita. Palvelusta maksaneet käyttäjät saavat tuotteista alennusta. Näiden lisäksi palvelu tarjoaa muun muassa aihekohtaiset uutiset, käyttäjäprofiilit, keskustelufoorumit sekä Crunchyroll Libraryn, joka on eräänlainen palvelun sisäinen versio Wikipediasta. Sivusto antaa myös työkalut käyttäjille muun muassa oman blogin, nettisivujen, fanisivujen, klubien ja foorumien tekoon.
Yhteensopivuus.
Crunchyrollia käytetään enimmäkseen tietokoneella, kuten Windowsilla, Macillä taikka Linuxilla. Pääasia on, että laitteessa toimii Adobe Flash Player. Tämän lisäksi Crunchyroll toimii myös iPadeilla, iPhoneilla, Android laitteilla, joissakin digibokseissa, PlayStation 3, PS Vita, Nintendo Switch, ja Xbox 360 -pelikonsoleissa sovelluksen kautta sekä uusimmissa televisioissa.
Indiemateriaali.
Sivustolla julkaistaan myös runsaasti indiemateriaalia, kuten indieanimea ja indiemangaa.
Marburg-virus

Marburg-virus aiheuttaa hengenvaarallista Marburgin tautia eli verenvuotokuumetta.
Viruksen rakenne on filoviruksille tyypillinen: pitkiä nauhamaisia partikkeleita, jotka ovat läpimitaltaan samanpaksuisia mutta joiden pituus vaihtelee 800–14 000 nm:n välillä. Vaikka marburg on rakenteellisesti lähes identtinen ebolan kanssa, ne eroavat antigeenisesti toisistaan. Toisin sanoen virukset laukaisevat erilaiset puolustusreaktiot infektoituneissa organismeissa. Marburg-virus on ensimmäinen tunnistettu filovirus.
Esiintyminen.
Päiväntasaajan Guinean terveysviranomaiset ilmoittivat 26. huhtikuuta 2023, että marburg-virus on aiheuttanut ainakin 12 henkilön kuoleman sen jälkeen, kun tauti puhkesi kolme kuukautta aiemmin.
Command Performance

Command Performance on vuonna 2009 suoraan DVD:lle julkaistu yhdysvaltalainen toimintaelokuva, jonka ohjasi ja käsikirjoitti Dolph Lundgren.
Juoni.
Moskovassa järjestetään hyväntekeväisyyskonsertti, jossa esiintyvät muun muassa amerikkalainen poptähti Venus, sekä hevimetalliyhtye. Venäläiset terroristit hyökkäävät konserttiin, jossa he ottavat Venäjän presidentin ja hänen perheensä panttivangeiksi. Hevimetalliyhtyeen rumpali Joe ja FSB-agentti päättävät tehdä yhteistyötä pelastaakseen presidentin.
Runar Björkman

Runar Sven Björkman (29. huhtikuuta 1911 Uusikaarlepyy – 22. syyskuuta 1941) oli suomalainen keihäänheittäjä. Hän sijoittui pronssille Kalevan Kisoissa 1939 keihäänheitossa tuloksella 69,02. Hän edusti vaasalaista IK Hellas Vasaa. Seuraavana vuonna välirauhan kesänä 1940 hä oli kisan kuudes. Hän harrasti myös muita urheilulajeja, jonka pohjalta hän teki vuonna 1937 10-ottelussa nykypisteet 5721, joka oikeutti Suomen vuositilastossa kuudennelle sijalle.
Ammatiltaan Björkman oli panttilainakonttorin johtaja Vaasassa. 
Björkman palveli jatkosodassa vänrikkinä JR 61:ssä, jossa haavoittui Syvärillä ja kuoli 38. kenttäsairaalassa syksyllä 1941.
Risto Pohjanheimo

Risto Pohjanheimo (11. syyskuuta 1917 – 19. helmikuuta 1989) oli suomalainen keihäänheittäjä, joka sijoittui hopealle Kalevan kisoissa 1944 Helsingissä tuloksella 65,35 ja pronssille Kalevan kisoissa 1945 Turussa tuloksella 65,91. Hänen ennätyksensä oli 67,82 vuodelta 1947. Hän edusti Tampereen Pyrintöä.
Boutros Gemayel

Boutros Gemayel (29. kesäkuuta 1932 – 21. elokuuta 2021) oli libanonilainen maroniitteihin kuuluva katolinen arkkipiispa. Hänet vihittiin papiksi Kyproksen (Cipro) arkkieparkiaan 12. huhtikuuta 1959 ja nimitettiin sen johtoon 11. kesäkuuta 1988. Piispaksi vihkiminen seurasi 11. syyskuuta. Pääkonsekraattorina toimi Nasrallah Pierre Sfeir, jota avustivat Elie Farah ja Joseph Mohsen Béchara. 
Gemayel jäi eläkkeelle 6. kesäkuuta 2008.
Kolumbian naisten jalkapallomaajoukkue

Kolumbian naisten jalkapallomaajoukkue edustaa Kolumbiaa naisten jalkapallon maaotteluissa. Joukkue pelasi ensimmäisen ottelunsa vuonna 1998. Parhaimpia saavutuksia ovat puolivälieräpaikka vuoden 2023 MM-kilpailuissa ja Pariisin olympiakisoissa 2024 sekä toinen sija Etelä-Amerikan mestaruuskilpailuissa vuosina 2010, 2014, 2022 ja 2025. Kolumbia on pelannut sekä MM-lopputurnauksessa että olympialaisissa kolme kertaa.
Kolumbia esiintyi ensimmäisen kerran MM-kilpailuissa vuonna 2011, jolloin se hävisi Ruotsille 0–1 ja Yhdysvalloille 0–3 sekä pelasi Pohjois-Korean kanssa tasapelin 0–0. Neljä vuotta myöhemmin Kanadan MM-kilpailuissa se voitti alkulohkossaan Ranskan 2–0, pelasi Meksikon kanssa tasan 1–1 ja hävisi Englannille 1–2. Se pääsi parhaana lohkokolmosena neljännesvälieriin, joissa se hävisi Yhdysvalloille 0–2. Joukkueen paras maalintekijä oli kaksi maalia tehnyt Lady Andrade.
Vuoden 2023 MM-kilpailuissa Kolumbia voitti alkulohkossaan Etelä-Korean 2–0 ja Saksan 2–1. Kolmannessa alkulohko-ottelussaan Kolumbia hävisi Marokolle 0–1, mutta sen tuloksena Kolumbia voitti lohkonsa ja Saksa putosi jatkosta. Neljännesvälierissä Kolumbia voitti Jamaikan 1–0. Puolivälierissä Kolumbia hävisi Englannille 1–2 ja putosi jatkosta. Linda Caicedo ja Catalina Usme tekivät tekivät turnauksessa kaksi maalia.
Lontoon olympiakisoissa 2012 Kolumbia hävisi kaikki kolme otteluaan. Pohjois-Korea voitti maalein 0–2, Yhdysvallat 0–3 ja Ranska 0–1. Rio de Janeiron olympiakisoissa 2016 Kolumbia hävisi Ranskalle 0–4 ja Uudelle-Seelannille 0–1 mutta pelasi Yhdysvaltain kanssa tasapelin 2–2. Catalina Usme teki kaksi maalia. Seuraavan kerran Kolumbia pelasi olympialaisissa Pariisissa 2024. Joukkue hävisi alkulohkossa Ranskalle 2–3 ja Kanadalle 0–1 mutta voitti Uuden-Seelannin 2–0 ja selviytyi lohkon kolmannelta sijalta jatkoon. Puolivälierissä Kolumbia hävisi Espanjalle rangaistuspotkukilpailussa maalein 2–4 tilanteen oltua jatkoajan jälkeen tasan 2–2.
Dan Bylsma

Dan Bylsma (s. 19. syyskuuta 1970 Grand Haven, Michigan) on yhdysvaltalainen jääkiekkovalmentaja ja entinen ammattilaisjääkiekkoilija. Hän toimii tällä hetkellä NHL-joukkue Seattle Krakenin päävalmentajana.
Pelaajaura.
Winnipeg Jets varasi Bylsman vuoden , tilaisuuden kuudennella kierroksella. Hän ei kuitenkaan pelannut Jetsin paidassa yhtään ottelua, vaan teki NHL-debyyttinsä Los Angeles Kingsin joukkueessa. Kaudeksi 2000–2001 Bylsma siirtyi naapuriseuraan Mighty Ducks of Anaheimiin. Neljän Anaheimissa vietetyn kauden jälkeen Bylsma lopetti pelaajauransa, ja siirtyi seuraavalle kaudelle Anaheimin farmijoukkue Cincinnati Mighty Ducksin apuvalmentajaksi.
Pelaajaurallaan Bylsma tunnettiin puolustavana hyökkääjänä, kolmannen ja neljännen ketjun pelaajana. Hän teki 429 ottelua kestäneellä NHL-urallaan yhteensä 62 tehopistettä.
Valmennusura.
Farmiliiga AHL:ssä valmennusuransa aloittanut Bylsma eteni nopeasti ylöspäin, ja jo kaudella 2008–2009 hänet nostettiin Pittsburgh Penguinsin päävalmentajaksi, edellisen valmentajan Michel Therrienin saatua potkut kesken kauden. Penguins voitti heti Bylsman ensimmäisellä kaudella Stanley Cupin, joukkueen kukistettua loppuotteluissa hallitsevan mestarin Detroit Red Wingsin.
Kaudella 2010–2011 Bylsma voitti parhaalle päävalmentajalle jaettavan Jack Adams Awardin, hänen pidettyä Penguinsin mukana mestaruustaistelussa, kahden suurimman tähden Sidney Crosbyn ja Jevgeni Malkinin poissaolosta huolimatta.
Penguins erotti Bylsman kauden 2013–2014 jälkeen. Hän toimi Yhdysvaltain maajoukkueen apuvalmentajana vuoden 2015 maailmanmestaruuskisoissa.
Bylsma palkattiin Buffalo Sabresin päävalmentajaksi toukokuussa 2015. Bylsma valmensi Sabresia kaksi kautta, minkä jälkeen seura purki hänen sopimuksensa. Vuodesta 2018 lähtien Bylsma toimi Detroit Red Wingsin apuvalmentajana. Toukokuussa 2024 NHL-joukkue Seattle Kraken palkkasi Bylsman päävalmentajakseen.
Barentsinmeren taistelu

Barentsinmeren taistelu oli Saksan laivaston raskaiden risteilijöiden ja Kuolan niemimaalle matkannutta saattuetta JW51B suojanneen Britannian kuninkaallisen laivaston osaston välinen meritaistelu Barentsinmerellä 31. joulukuuta 1942. Saksalaiset eivät kyenneet tuhoamaan saattuetta, minkä seurauksena Adolf Hitler määräsi laivastonsa keskittymään sukellusveneaseeseen ja kielsi raskaiden pinta-alusten käytön.
Osapuolet ja matka kohtaamiseen.
Saattueeseen JW51B kuului kaikkiaan 14 rahtialusta, jotka kuljettivat sotamateriaalia Neuvostoliittoon. Lastina oli 202 panssarivaunua, 2 046 muuta ajoneuvoa, 87 hävittäjälentokonetta, 33 pommikonetta, 11 500 tonnia polttoainetta, 12 650 tonnia kerosiinia sekä hieman yli 54 000 tonnia muita tarvikkeita. Saattueen suojana olivat hävittäjät "HMS Achates", "HMS Orwell", "HMS Oribi", "HMS Onslow", "HMS Obedient" ja "HMS Obdurate", Flower-luokan korvetit "HMS Rhododendron" ja "HMS Hyderabad", miinanraivaaja "HMS Bramble" sekä troolarit "HMS Vizalma" ja "HMS Northern Gem". Saattueen komentajana oli "Onslowilla" ollut St. Vincent Sherbrooke.
Varsinaisen saattueen lisäksi merelle oli lähetetty risteilijät "HMS Sheffield" ja "HMS Jamaica" sekä niiden suojana olleet kaksi hävittäjää. Risteilijäosasto oli saattueen kaukosuojausosastona Force R ja sen komentajana oli "Sheffieldillä" kontra-amiraali Robert L. Burnett.
Saksan laivaston osastoon kuuluivat raskaat risteilijät "Admiral Hipper" ja "Lützow" sekä niitä suojanneet hävittäjät "Z16 Friedrich Eckoldt", "Z4 Richard Beitzen", "Z6 Theodor Riedel", "Z29", "Z30" ja "Z31". Osasto oli sijoitettu Pohjois-Norjaan Altavuonoon ja sen komentajana oli vara-amiraali Oskar Kummetz "Admiral Hipperillä".
Saattue lähti 22. joulukuuta 1942 Loch Ewestä kohdaten saattavat hävittäjät Islannin rannikolla 25. joulukuuta. Saattue lähti kohti koillista ja joutui 28.–29. joulukuuta voimakkaaseen tuuleen, jonka nostamat aallot vaikeuttivat koossa pysymistä. Sään tyyntyessä viisi rahtialusta, "Oribi" ja "Vizalma" puuttuivat, jolloin "Bramble" lähetettiin etsimään kadonneita. Kolme harhaanjoutuneista rahtialuksista liittyi saattueeseen seuraavana päivänä ja loput kaksi suorittivat matkan Kuolaan itsekseen. Saksan laivaston sukellusvene "U-354" havaitsi saattueen 30. joulukuuta ja se raportoi siitä. Raportin vastaanotettuaan Saksan laivastoesikunta määräsi Kummetzin osaston merelle tuhoamaan saattue. Kummetz jakoi osastonsa kahteen yhtä vahvaan osastoon.
Jeremy Kyle

Jeremy Kyle (s. 7. heinäkuuta 1965 Reading, Englanti) on brittiläinen televisiojuontaja, jolla on omaa nimeään kantava keskusteluohjelma The Jeremy Kyle Show. Ohjelmaa on esitetty ITV-kanavalla vuodesta 2005 lähtien.
Kylen ohjelmassa käsitellään ihmisten yksityiselämän kiistoja, jotka ajoittain käyvät hyvin kiihkeiksi. Ohjelma on Britanniassa suosittu, mutta sitä on myös arvosteltu.
The Jeremy Kyle Show'n nauhoitus ja lähetys keskeytettiin toukokuussa 2019 vieraan kuoltua kesken erään nauhoituksen. Episodin tarkastelu tapahtui ennen ohjelman uudelleenlähettämistä, ja 15. toukokuuta 2019 ITV vahvisti, että sarjan tuotanto on lopetettu.
Klassinen liberalismi (kirja)

Klassinen liberalismi on vuonna 1997 ilmestynyt Risto Harisalon ja Ensio Miettisen kirja liberalismista. 
Liberalismi saattaa Harisalon ja Miettisen mukaan olla aatesuunta jota on kritisoitu enemmän kuin yritetty ymmärtää, ja se saattaa heidän mukaansa olla yksi väärinymmärretyimmistä ajattelutavoista yhteiskuntatieteissä ja politiikassa. Vastoin yleistä käsitystä liberalismi on kirjoittajien mukaan vakavasti otettava älyllinen suuntaus, joka on kestänyt ajan paineet 1700-luvulta alkaen ja kyennyt uudistumaan olosuhteiden muuttuessa. Liberalismin ihmiskuva on positiivinen ja se uskoo ihmisten voivan elää haluamallaan tavalla ja pystyvän ratkaisemaan yhteiskunnalliset ongelmat. Liberalismi ei kuulu niiden aatesuuntien joukkoon, jotka pyrkivät peräänkuuluttamaan luopumisen ja kurjuuden välttämättömyyttä, tai pakottavat yksilöitä alistumaan kulloinkin vallankahvassa olevan kollektiivin tahtoon, eikä liberalismi pyri pelottelemaan ihmisiä esimerkiksi luonnon kostolla. Tuomiopäivän profetioiden ja tulevien vaikeuksien avulla pelottelun sijaan liberalismi tarjoaa vaihtoehdon, josta ihmiset voivat vakuuttua loogisen ajattelunsa avulla. Liberalismin ymmärtäminen ja omaksuminen edellyttää järkevää ajattelua, harkittua mielikuvitusta, kriittistä pohdintaa ja vankkaa epäilyä. Se asettaa tieteellisen diskurssin arkiajattelun, ryhmäajattelun ja tavanomaisen poliittisen mielipiteenvaihdon edelle. Nämä ominaisuudet edesauttavat ihmisiä suhtautumaan kriittisesti erilaisten yhteiskunnallisten utopioiden houkutuksiin, jotka lupaavat ihmisille enemmän mitä pystyvät lopulta tarjoamaan.
Ton Scherpenzeel

Ton Scherpenzeel (s. 6. elokuuta 1952 Hilversum, Alankomaat) on alankomaalainen kosketinsoittaja ja rockyhtye Kayakin perustajajäsen. Hän perusti Kayakin yhdessä Pim Koopmanin ja Max Wernerin kanssa. Scherpenzeel on nykyään ainoa jäljellä oleva Kayakin alkuperäisjäsen. 
Kayakin hajoamisen vuonna 1982 jälkeen Scherpenzeelistä tuli Camelin kosketinsoittaja. Hän myös soitti joitakin vuosia Earth and Firen kanssa ja on kirjoittanut musiikit hollantilaiseen "Youp van ’t Hek" -komediashow’hun. Hän myös soittaa koskettimia Ayreonin vuonna 1998 ilmestyneen "Into the Electric Castle" -levyn ”Cosmic Fusion” -kappaleella. Vuonna 1999 Kayak koottiin uudestaan ja Scherpenzeel palasi yhtyeeseen.
Kuningasidea

Kuningasidea on helsinkiläinen rap- ja reggae-vaikutteinen popyhtye, jonka muodostavat 11 jäsentä.
Ura.
Yhtye solmi levytyssopimuksen Warner Music Finlandin kanssa marraskuussa 2011. Esikoisalbuminsa "On uusi aika" yhtye julkaisi 13. kesäkuuta 2012. Albumi nousi Suomen viralliselle albumilistalle seitsemäksi viikoksi ja parhaimmillaan 14. sijalle. Albumin ensimmäinen single ”Enemmän duoo ku sooloo” nousi latauslistan ensimmäiseksi, singlelistan toiseksi, ja radiosoitossa se oli parhaimmillaan kolmanneksi soitetuin kappale.
Yhtyeen laulaja Väinö Wallenius vieraili rap-artisti Tuomas Kauhasen 12. huhtikuuta 2013 julkaistulla ”Enkeli”-kappaleella. Kappale valittiin kesän 2013 kesähitiksi. Kesällä 2013 Kuningasidea julkaisi singlen ”Oma pää”.
Yhtye julkaisi syksyllä 2014 toisen studioalbuminsa "Nimi on enne". Albumin ensimmäinen single ”Pohjolan tuulet” julkaistiin 16. toukokuuta 2014.
Kolmas levy nimeltään Kuningasidea julkaistiin kesällä 2018.
Keväällä 2022 yhtye solmi levytyssopimuksen Sony Music Finlandin kanssa.
Stanisław Napierała

Stanisław Napierała (s. 23. joulukuuta 1936 Kalwy) on puolalainen roomalaiskatolinen piispa. Hänet vihki papiksi Poznańin arkkihiippakuntaan Antoni Baraniak 27. toukokuuta 1961, ja hänet nimitettiin sen vihkipiispaksi sekä San Leonen titulaaripiispaksi 25. elokuuta 1980. Piispaksi vihkiminen seurasi 5. lokakuuta. Pääkonsekraattorina toimi Jerzy Stroba, jota avustivat Tadeusz Etter ja Marian Przykucki. 
Napierała sai 25. maaliskuuta 1992 nimityksen Kaliszin piispaksi, jona hän toimi, kunnes jäi eläkkeelle 21. heinäkuuta 2012.
Teofil Józef Wilski

Teofil Józef Wilski (16. lokakuuta 1935 Skubarczewo – 26. maaliskuuta 2022) oli puolalainen roomalaiskatolinen piispa. Hänet vihki papiksi Gnieznon arkkihiippakuntaan Stefan Wyszyński 11. kesäkuuta 1960. Hänet nimitettiin Kaliszin hiippakunnan vihkipiispaksi ja Castellum in Mauretanian titulaaripiispaksi 8. huhtikuuta 1995, ja piispaksi vihkiminen seurasi 8. toukokuuta. Pääkonsekraattorina toimi Jerzy Stroba, jota avustivat Stanisław Napierała ja Bronisław Dembowski.
Wilski jäi eläkkeelle 31. lokakuuta 2011.
Kennington

Kennington on alue Etelä-Lontoossa. Se on Lontoon kantakaupungissa (Inner London) ja pääosin Lambethissa, joskin osa siitä kuuluu Southwarkiin. Siellä sijaitsee muun muassa kansallisiin museoihin kuuluva Imperial War Museum ja krikettikenttä The Oval. Se on pääasiassa asuinaluetta. 
Merkittäviin kenningtonilaisiin kuului Charles Chaplin, joka asui siellä lapsena.
Malek Jaziri

Malek Jaziri (s. 20. tammikuuta 1984 Biserta) on tunisialainen tennispelaaja. Parhaimmillaan hän on ollut kaksinpelissä ATP-listan sijalla 42 tammikuussa 2019.
Grand Slam -turnauksissa Jaziri on päässyt parhaimmillaan kolmannelle kierrokselle Australian avoimissa 2015 ja 2017.
Matt Hasselbeck

Matthew Michael "Matt" Hasselbeck (s. 25. syyskuuta 1975 Boulder, Colorado) on yhdysvaltalainen ammattilaisuransa lopettanut amerikkalaisen jalkapallon pelaaja, pelipaikaltaan pelinrakentaja. Hassebeck pelasi 17 kautta NFL-liigassa vuosina 1998–2016. Hänet muistetaan etenkin vuosistaan Seattle Seahawksissa.
Hasselbeck valittiin uransa aikana kolmesti NFL:n tähdistöotteluun Pro Bowliin.
NFL-ura.
Green Bay Packers varasi Boston Collegessa yliopistojalkapalloa pelanneen Hasselbeckin vuoden 1998 NFL:n varaustilaisuudessa, tilaisuuden kuudennella kierroksella. Packersissa Hasselbeck toimi kahden kauden ajan tähtipelinrakentaja Brett Favren varamiehenä, kunnes hänet vaihdettiin Seattle Seahawksiin. Seahawksin kiistattoman ykköspelinrakentajan roolin hän onnistui valtaamaan kauden 2002 lopulla, taisteltuaan sitä ennen paikasta yhdessä Trent Dilferin kanssa.
Seahawksissa Hasselbeck pääsi kaudella 2005 Super Bowliin saakka, jossa joukkue kuitenkin hävisi Pittsburgh Steelersille. Tämän lähemmäs mestaruutta ei Seattlessa päästy, ja Seahawks vajosi vähitellen sarjataulukossa alaspäin joukkueen vanhennuttua ja hajottua.
Kesällä 2011 Hasselbeck teki vapaana pelaajana sopimuksen Tennessee Titansin kanssa, jossa aloittajan roolin lisäksi toimii mentorina vuoden 2011 ykköskierroksen varaukselle Jake Lockerille. Seuraavan kauden Hasselbeck toimi Lockerin varamiehenä.
Vuonna 2013 Hasselbeck siirtyi Indianapolis Coltsiin, jossa hän oli nuoren Andrew Luckin varamies ja mentori. Luckin ollessa sivussa kaudella 2015 Hasselbeck toimi Coltsin aloittavan pelinrakentajana puolet kaudesta. Kauden jälkeen Hasselbeck ilmoitti lopettavansa pelaajauransa. Hän teki päivän mittaisen sopimuksen Seattle Seahawksin kanssa voidakseen lopettaa uransa Seahawksin pelaajana.
Muuta.
Hasselbeckin veli, kolme vuotta nuorempi Tim Hasselbeck on myös entinen NFL-pelinrakentaja. Hän lopetti uransa kauden 2007 jälkeen. Tim Hasselbeck on naimisissa yhdessä televisiojuontajan ja entisen Selviytyjät-kilpailijan Elisabeth Hasselbeckin kanssa.
Storia

Storia Oy (tunnettiin vuosina 1999–2024 nimellä Kirjavälitys Oy ja vuosina 1919–1999 nimellä Kirjavälitys Osakeyhtiö) on suomalaisten kustantajien ja kirjakauppojen omistama yritys, joka on perustettu vuonna 1919. Se välittää, myy ja toimittaa kustantajien kirjoja ja muita tuotteita kirjakaupoille ja muille jälleenmyyjille sekä kouluille ja kirjastoille. Yritys palvelee kirja-alan lisäksi kauppiaita ja valmistajia myös muilla toimialoilla verkkokaupan, logistiikan ja koko tilaustoimitusprosessin osalta. 
Storia Oy:n pääkonttori ja logistiikkakeskus sijaitsevat Hyvinkäällä Hakakallion teollisuusalueella ja sivuvarasto Keuruulla. Yrityksen toimitusjohtaja on Jaakko Haapakangas.
Historia.
Kirjavälitys perustettiin vuonna 1919. Sen suurimmat perustajajäsenet olivat Otava ja WSOY, Suomalainen Kirjakauppa, Akateeminen Kirjakauppa ja Koulutarpeiden Keskusliike. Tavoitteena oli perustaa Ruotsin mallin mukainen kirja-alan yhteinen välitysliike. Yhteistyö toi säästöjä ja nopeutti kirjojen siirtymistä kauppoihin. Toiminta laajeni tukkutoiminnaksi 1930-luvulla. Yritys vaihtoi 25. huhtikuuta 2024 nimensä Storia Oy:ksi ja aputoiminimensä Storia Logistiikaksi. 
Osakkeenomistajat.
Kirjavälityksen omistajat 24. tammikuuta 2023 olivat:
Lähde
1985 (kappale)

"1985" on rap-artisti Tuomas Kauhasen 16. huhtikuuta 2012 julkaistu single hänen debyyttialbumiltaan, "Sano vaan Tuomas". Kappaleen kertosäe mukailee Anssi Kelan "1972"-kappaleen kertosäkeen sanoja.
Kappaleesta on julkaistu musiikkivideo.
Upcycling

Upcycling eli uusiojalostus tai uusiotuottaminen tarkoittaa hyödyttömän materiaalin muuntamista uuteen muotoon, jolla on entistä parempi laatu tai suurempi arvo. Tuolloin esimerkiksi tuotannon ylijäämä, sivutuotteet tai hukkapalat hyödynnetään sen sijaan että niistä tulisi jätettä. 2020-luvulla kiertotalouden pääpaino on ollut nimenomaan tuotannon eri vaiheiden ylijäämän hyödyntämisessä. Suomen kielessä termiä upcycling alettiin käyttää ehkä 2010-luvun alkupuolella.
Uusiojalostusta on ehdotettu yhdeksi ratkaisuksi kestävän kehityksen edistämiseen, koska sen avulla jo kertaalleen käyttöön otetut luonnonvarat voidaan käyttää uudelleen, eikä uusia luonnonvaroja tarvitsisi ottaa käyttöön.
Tekstiilien uusiojalostus.
Tekstiilialalla hukkamateriaalia syntyy jokaisessa tuotantovaiheessa. On monia tapoja jalostaa tekstiilituotteita uusiksi. Yksinkertaisimmillaan useampia eri tuotteita yhdistetään toisiinsa sellaisenaan. Muuntamisessa tuotteen ulkomuoto alkaa puolestaan muuttua niin paljon, että siitä alkaa tulla uusi tuote. Uudessa tuotteessa saattaa kuitenkin säilyä viitteitä alkuperäiseen tuotteeseen. Tuotetta voidaan muokata vain vähän uudenlaiseksi esimerkiksi siirtämällä kangasta toiseen paikkaan tai lisäämällä uutta materiaalia. Lopulta tuote voidaan avata saumoistaan ja ottaa jälleen käyttöön raakamateriaalina. Raakamateriaalista tehty tuote ei enää muistuta alkuperäistä tuotetta.
Yritystoiminta.
Suomessa on yrityksiä, joiden toimintaperiaate perustuu upcyclingin hyödyntämiseen. Esimerkiksi pääkaupunkiseudun kierrätyskeskusten yhteydessä toimii kauppoja, joissa myydään kierrätykseen jätetyistä materiaaleista valmistettuja tuotteita täysin uusin käyttötarkoituksin. Kierrätyskeskuksen uusiotuotteiden mallisto on nimeltään Plan B. Muun muassa Globe Hope käyttää valmistamiensa laukkujen, vaatteiden ja asusteiden materiaalina kierrätystekstiilejä. Vuonna 2014 Vuoden suomalainen muotiteko -palkinnon saanut Pure Waste Textiles puolestaan valmistaa teollisuuden tekstiilijätteestä lankaa, josta valmistetaan kankaita, neuloksia ja niistä vaatteita ja asusteita.
NU’EST

NU’EST (New Established Style and Tempo; ) oli eteläkorealainen yhtye, joka koostui viidestä jäsenestä. Yhtyeeseen kuului johtaja, koreankielinen räppäri JR, englanninkielinen räppäri Aron, kaksi laulajaa; Ren (maknae), Minhyun ja päälaulaja Baekho. NU’EST oli ensimmäinen poikabändi Pledis Entertainmentiltä. Yhtye debytoi maaliskuussa 2012 kappaleellaan Face.
Yhtyeen koreankielisestä nimestä vokaalit poistettaessa jää jäljelle kirjaimet, jotka muodostavat sanan LOVE (tyyliteltynä L.O.∧.E tai Kor. ㄴㅇㅅㅌ). Yhtyeen fanit kutsuvat itseään kyseisellä nimellä.
Vuonna 2017 ryhmän neljä jäsentä, Baekho, JR, Ren ja Minhyun osallistuivat Produce 101 -kilpailuun. Kaikki neljä pääsivät kilpailun finaaliin asti, mutta ainoastaan Minhyun sijoittui TOP 11:een ja debytoi "Wanna One" -nimisessä ryhmässä. Minhyun oli mukana Wanna Onessa vuoden 2018 loppuun saakka, jonka aikana NU'EST toimi nimellä NU'EST W. Kirjain W tulee englanninkielisestä sanasta "waiting" joka tarkoittaa odottamista.
Helmikuussa 2022 Pledis Entertainment tiedotti yhtyeen jäsenten Aron, JR ja Ren jättäneen uusimatta sopimuksensa levy-yhtiön kanssa. Nu'est julkaisi viimeisen albuminsa "Needle &amp; Bubble" nimikkosinglellä "Spring, Again" sekä virallisesti lopetti toimintansa kymmenvuotispäivänään 15. maaliskuuta 2022.
Marlboro Classics

Marlboro Classics on italialainen muotitalo. Brändi on perustettu 1980-luvulla, ja se on osa italialaista Valentino Fashion Groupia.
Baltimoren salaliitto

Baltimoren salaliitto () oli vuonna 1861 epäilty salaliitto, jonka tarkoituksena olisi ollut presidentti Abraham Lincolnin salamurha. Salamurhan epäiltiin tapahtuvan Lincolnia kuljettaneen junan kulkiessa Baltimoren kaupungin läpi 23. helmikuuta 1861. Turvamiehensä Allan Pinkertonin suosituksesta Lincoln muutti suunnitelmiaan matkan suhteen, eikä presidentin henkeä uhattu Baltimoressa. Koko salaliiton olemassaolo on kuitenkin kiistanalaista ja nykyisin valtaosa historioitsijoista uskoo, ettei salaliittoa ollut laisinkaan.
John Wilkes Booth onnistui Lincolnin salamurhassa vuonna 1865.
Salaliitto.
11. helmikuuta 1861 juuri presidentiksi valittu Lincoln aloitti Springfieldistä, Illinoisista, junamatkansa kohti Washingtonia. Matkan turvaamiseksi Wilmington and Baltimore Railroad -niminen rautatieyhtiö palkkasi Allan Pinkertonin, yhden aikansa kuuluisimmista salapoliiseista, turvaamaan Lincolnin matkaa. Pinkerton uskoi, että Lincoln yritettäisiin murhata junan kulkiessa Baltimoren läpi päivällä 23. helmikuuta. Pinkertonin teorian mukaan Lincoln olisi salamurhattu Calvert Street Station of the Northern Centralin ja Camden Street Station of the Baltimore and Ohio Railroadin välillä Baltimoren keskustassa.
Estääkseen mahdollisen salaliiton Pinkerton määräsi illalla 22. helmikuuta Baltimoreen kulkeneet lennätinlinjat katkaistavaksi mahdollisten salaliittolaisten yhteydenpidon estämiseksi ja siirsi Lincolnin erikoisjunaan, joka kulki Baltimoren läpi keskellä yötä. Koska kaupungin säädökset kielsivät junien käyttämisen yöaikaan, Lincolnin juna vedettiin Baltimoren läpi hevosvoimin. Kun Lincolnia kuljettanut juna pääsi keskustan ulkopuolelle, Pinkerton viestitti Philadelphia, Wilmington and Baltimore Railroad -yhtiölle ”luumupuun toimittaneen pähkinät turvallisesti perille” ().
Lincolnin oma juna, jossa muun muassa Lincolnin sihteeri, vaimo ja lapset matkustivat, kulki kaupungin läpi alkuperäisen suunnitelman mukaisesti seuraavana päivänä. Suuri joukko ihmisiä oli saapunut Baltimoren keskustaan katsomaan presidentin junaa, josta Lincoln kuitenkin puuttui.
Vaikutukset.
Lehdistö irvaili pitkään Lincolnin salaiselle matkalle Baltimoren läpi ja aihe oli suosittu myös pilapiirtäjien keskuudessa. Yksi tunnetuimmista Baltimoren salaliittoa koskevista pilapiirroksista on Adalbert Volckin piirros ”Passage Through Baltimore” (), jossa Lincoln tirkistää yöasu päällään vaununsa ovenraosta mahdollisen salamurhan varalta.
Valtaosa historioijista uskoo nykyisin, ettei Baltimoren salaliittoa todellisuudessa ollut olemassa. Myös Lincolnin epäillään myöhemmin katuneen päätöstään kulkea Baltimoren läpi salaa.
Jäätäviin korkeuksiin

Jäätäviin korkeuksiin () on toimittaja, kirjailija ja kiipeilijä Jon Krakauerin omakohtaisiin kokemuksiin perustuva kirja. Vuonna 1996 Krakauer lähti Outside-aikakauslehden, joka oli hänen työnantajansa, rahoittamana valloittamaan maailmaan korkeinta vuorta, Mount Everestiä. Krakauer pääsi Adventure Consultants -retkikunnan mukaan, jota oli johtamassa uusiseelantilainen Rob Hall. 
Matka osoittautui täydeksi katastrofiksi, jossa kuoli kahdeksan ihmistä. Retkikunnasta kuusi pääsi kiipeämään Mount Everestin huipulle, mutta vain kaksi selviytyi paluumatkalla takaisin, toinen heistä oli Krakauer. Muut menehtyneet olivat muista retkikunnista, jotka kiipesivät samana päivänä Everestille.
Pääasiallinen syy katastrofille oli sääolosuhteiden totaalinen muutos. Myös se, että huipulle yritti useampi retkikunta samaan aikaan ja samaa reittiä, puuroutti ja hidasti kiipeilijöiden kulkua ratkaisevasti. Monet jotka selviytyivät, saivat raajoihinsa pahoja paleltumia, joita voitiin hoitaa vain amputoimalla.
Vuonna 1997 julkaistiin kirjaan perustuva televisioelokuva "Murhenäytelmä Everestillä".
Emmanuel Tuffour

Emmanuel Tuffour (s. 2. joulukuuta 1966) on ghanalainen entinen yleisurheilija, joka kilpaili pikajuoksussa. Hän voitti Afrikan kisoista neljä ja Afrikan-mestaruuskilpailuista kaksi mitalia. Tuffour osallistui olympialaisiin kolmesti, vuosina 1988–1996. Hän ei selviytynyt finaaliin kertaakaan, mutta Barcelonan olympialaisissa 1992 hän oli 100 metrillä vain sekunnin sadasosan päässä finaalipaikasta. 
Tuffour voitti maansa mestaruuden 100 metrin juoksussa vuosina 1991 ja 1993.
Ennätykset.
"Lähde: IAAF"
SK Gaming

SK Gaming on videopelaamiseen erikoistunut organisaatio Saksasta. Järjestön perusti seitsemän saksalaispelaajaa Oberhausenista vuonna 1997. SK Gaming toimituttaa joukkoja moniin erilaisiin peleihin ja on erityisesti tunnettu menestyksestään "Counter-Strike"-pelisarjan turnauksissa.
Lewiston (Maine)

Lewiston on kaupunki Yhdysvaltojen Mainen osavaltiossa. Vuoden 2020 väestönlaskennan mukaan sen asukasluku oli 37 121. Kaupunki rakentui historiallisesti tekstiiliteollisuuden ympärille, mutta sittemmin sen talous on monipuolistunut.
Maantiede.
Lewiston sijaitsee Mainen osavaltion Androscogginin piirikunnassa Androscogginjoen varrella muutaman kymmenen kilometrin päässä joen suulta rannikolla sisämaahan päin. Joen vastarannalla sijaitsee Auburnin kaupunki. Kaupungit tekevät läheistä yhteistyötä ja jakavat esimerkiksi monet kaupunkien palveluista.
Historia.
Massachusettsin siirtokunta myönsi eräälle ryhmälle luvan perustaa asutus nykyisen Lewistonin paikalle vuonna 1768. Sopimuksen mukaan alueelle oli tarkoitus asuttaa 50 perhettä vuoteen 1774 mennessä, mutta tavoitteeseen ei ilmeisesti päästy. Paikan ensimmäinen siirtolainen Paul Hildreth rakennutti oman asumuksensa vasta vuonna 1770.
Lewiston kasvoi aluksi varsin hitaasti, mutta sen teollinen kehitys lähti käyntiin kun Androscogginjoen vesivoimaa alettiin hyödyntämään vuonna 1836. Kaupungista tuli tekstiiliteollisuuden keskus, jonka tehtaiden työntekijät olivat usein kanadanranskalaisia siirtolaisia.
Lewistonin tekstiiliteollisuuspainotteinen talous alkoi taantua 1960-luvulla. 1970-luvulla aiemmin keskenään kiivaasti kilpailleet Lewiston ja naapurikaupunki Auburn alkoivat tehdä lähempää yhteistyötä molempien kaupunkien kehittämiseksi. Seuraavalla vuosikymmenellä alkoikin rakennusbuumi.
Talous.
Lewiston ja Auburn muodostavat Mainen teollisuuden keskuksen. Lewistonin aiemmin tekstiilipainotteinen teollisuus on sittemmin monipuolistunut. Kaupungissa toimiviin teollisuusyrityksiin kuuluvat esimerkiksi Formed Fiber Technologies, Diamond Phoenix Corporation, Poland Spring Bottling ja White Rock Distilleries. Suurin työnantaja on kuitenkin terveydenhuolto, kuten esimerkiksi St. Mary’s Regional Medical Center ja Central Maine Medical Center. Wal-Martilla on kaupungissa logistiikkakeskus.
Kotitalouksien vuosittaiset mediaaniansiot Lewistonissa aikavälillä 2016–2020 olivat 42 969 USD ja henkilöä kohden 25 396 USD. 16,6 % väestöstä eli köyhyysrajan alapuolella.
Väestö.
Lewistonin asukasluku oli vuoden 2020 väestönlaskennan mukaan 37 151 ja vuoden 2010 väestönlaskennan mukaan 36 592. Kaupungin asukkaista 20,2 % oli alle 18-vuotiaita, 60,0 % 18–64-vuotiaita ja 18,8 % yli 64-vuotiaita. Kaupungin asukkaista 85,0 % oli taustaltaan valkoisia, 6,0 % afroamerikkalaisia, 1,3 % aasialaisia ja 2,4 % latinoja mistä tahansa rodusta.
Herman Stenberg

Kaarlo Herman Stenberg (31. lokakuuta 1873 Kuopio – 5. helmikuuta 1928 Helsinki) oli suomalainen oppikoulun opettaja, itsenäisyysaktivisti ja toimittaja. Hän käytti nimimerkkejä "Herman Wuorimaa" ja "Kalle Wiinatsalo".
Stenbergin vanhemmat olivat varatuomari Karl Petter Stenberg ja Antonia Hedvig Seitz; ja pikkuveli aktivisti Hugo Stenberg. Hän pääsi ylioppilaaksi 1892 Viipurin suomalaisesta klassillisesta lyseosta ja opiskeli sitten Helsingin yliopistossa valmistuen filosofian kandidaatiksi ja maisteriksi 1897. Stenberg oli Karjalaisen osakunnan kuraattori 1908–1912 ja ylioppilaskunnan puheenjohtaja 1910–1911. Hän teki tutkimusmatkan Siperiaan 1898.
Stenberg oli mukana aktivistien toiminnassa ja oli perustamassa Voimaliittoa 1906. Vuonna 1907 hän oli perustamassa Päivä-nimistä viikkolehteä ja oli sen päätoimittajana vuoteen 1911, jolloin lehti lakkasi ilmestymästä. Myöhemmin hän oli mukana jääkäriliikkeessä.
Suomen asiainhoitajana hän toimi Kiovassa itsenäistyneessä Ukrainassa 1918 – 1919.
Stenberg toimi luonnonhistorian opettajana useissa helsinkiläisissä oppikouluissa. Hän oli Karjalan kansalaisliiton sihteeri ja Vapaa Karjala-lehden toimittaja. Stenberg oli viimeksi Joensuun suojeluskuntapiirin valistusohjaajana vuodesta 1924.
Eero Ahmavaara

Veli Eero Ahmavaara (20. syyskuuta 1915 Oulu – 29. syyskuuta 1961 Helsinki) oli suomalainen virkamies ja varatuomari, joka toimi Rovaniemen kauppalanjohtajana vuosina 1946–1948. Hän oli myös kirjallisuuden suomentaja.
Ahmavaara kirjoitti ylioppilaaksi 1934 ja suoritti ylemmän oikeustutkinnon 1945. Varatuomarin arvon hän sai 1950. Ennen nimitystään Rovaniemen kauppalanjohtajaksi hän oli asianajotoimisto Ahmavaara &amp; Paavolan osakkaana ja Pohjolan Voiman lakimiehenä. Myöhemmin hän oli Oulun Kaupungin Säästöpankin johtaja 1951–1953, Suomen Arkkitehtiliiton lainopillinen asiamies vuodesta 1953 ja Korkeimman oikeuden virkamies 1954–1955. Hän oli puoluekannaltaan kokoomuslainen.
Ahmavaara suomensi muun muassa Agatha Christien, Raymond Chandlerin, Carter Dicksonin ja Rex Stoutin rikosromaaneja, Göran Schildtin romaaneja sekä osia Carl Grimbergin "Kansojen historiasta". Tunnettuja Ahmavaaran suomentamia kirjoja ovat muun muassa Christien "Varjossa auringon alla", "Murhenäytelmä kolmessa näytöksessä" ja "Murha Mesopotamiassa" sekä Chandlerin "Näkemiin, kaunokaiseni" ja "Pitkät jäähyväiset".
Eero Ahmavaara oli poliitikko Arvi Ahmavaaran poika. Eero Ahmavaaran puoliso oli toimittaja Anna-Liisa Ahmavaara (myöh. Rekola), joka oli Jarl Sundqvistin tytär. Ammattiyhdistysjohtaja Pekka Arvi Ahmavaara on heidän poikansa. Ahmavaara kuului Ylitorniolta lähtöisin olevaan Ahmavaaran sukuun, josta on noussut kansallisesti merkittäviä henkilöitä 1800-luvun lopulta lähtien.
Acrassicauda

Acrassicauda on irakilainen thrash metal -yhtye. Yhtye perustettiin Bagdadissa, mutta sen jäsenet pakenivat sodan seurauksena ensin Syyriaan ja sieltä Turkin kautta New Yorkiin.
Yhtye on julkaissut yhden EP:n nimeltä "Only the Dead See the End of the War". EP:n kappaleesta "Garden of Stones" on tehty musiikkivideo ja se on nähtävissä YouTubessa. Esikoisalbumi "Gilgamesh" julkaistiin vuonna 2015.
Reaching the Cold 100

Reaching The Cold 100 on englantilaisen Peter Green Splinter Group bluesyhtyeen viimeisin levytys vuodelta 2003. Se on varmaa, lämminhenkistä brittiläistä blues-rockia. Peter Stroud, Nigel Watson ja Roger Cotton ovat säveltäneet suurimman osan materiaalista. Levyllä on hidastempoisia blues-sävellyksiä kuten "Needs Must the Devil Drives", hidas Chicago-tyylinen "Spiritual Thief," joka kulkee puoliksi bluesin ja soulin rajamailla sekä hienosti riffitetty "Dangerous Man".
Bonuksena levyltä löytyy mm. Greenin uudelleen lämmittämät "Black Magic Woman", "Green Manalishi" ja "Albatross", jotka kansitekstien mukaan on merkitty akustisiksi versioiksi, mutta joista vain ”Albatross” vaikuttaa soitetun ilman sähköisiä instrumentteja. "Black Magic Woman" lähestyy jopa Santanaa tulkinnallaan. "Green Manalishi" -versio levyllä lienee parasta levytettyä materiaalia kappaleesta. Tämä on lyhyeksi jääneen bändin viimeiseksi jäänyt levytys. Vuoden 2004 alussa Green jätti yllättäen bändin kesken kiertueen ja seuraavan albumien äänitysten ja muutti Ruotsiin.
KaDee Strickland

Katherine Dee "KaDee" Strickland (s. 14. joulukuuta 1975 Blackshear, Georgia, Yhdysvallat) on yhdysvaltalainen näyttelijä. 
Nuoruus.
KaDee Strickland syntyi Blackshearin kaupungissa Georgiassa. Hänen virallinen nimensä on Katherine Dee Strickland, mutta häntä alettiin kutsua KaDeeksi. Hänen äitinsä Susan työskenteli sairaanhoitajana ja isä Dee jalkapallovalmentajana ja rehtorina. Strickland kasvoi Pattersonissa Georgiassa.
Strickland aloitti näyttelemisen lukioaikoinaan. Lukion jälkeen hän alkoi opiskella näyttelemistä University of Arts -yliopistossa Philadelphiassa. Valmistuttuaan hän jatkoi opintojaan New Yorkissa ja muutti sitten Los Angelesiin.
Ura.
Strickland sai pienen roolin elokuvasta "Kuudes aisti" vuonna 1999. Hän työskenteli tuolloin avustajana casting-tilaisuuksissa, ja elokuvan ohjaaja M. Night Shyamalan vakuuttui hänestä kuultuaan hänen lukevan vuorosanoja koe-esiintymiseen tulleille näyttelijöille. Samana vuonna Strickland sai sivuosan elokuvasta "Vuosi nuoruudestani" ja esiintyi näytelmässä "A Requiem for Things Past".
Vuonna 2003 Strickland esiintyi romanttisissa komedioissa "Sinua parempaa" ja "Jotain annettavaa". Seuraavana vuonna hän sai ensimmäisen pääosaroolinsa elokuvasta "". Hän sai lisää mainetta esiinnyttyään kauhuelokuvassa "Kauna". Elokuva perustuu japanilaiseen elokuvaan "Ju-on: Grudge". Strickland sanoi kiinnostuneensa roolista, koska hän pitää itse japanilaisesta kulttuurista. 
Strickland esitti yhtä keskeistä hahmoa, tohtori Charlotte Kingiä, "Greyn anatomia" -lääkärisarjan spinoff-sarjassa "Rakkauden anatomia" vuosina 2007–2013. Hän oli sarjassa mukana alusta loppuun asti. Strickland on esiintynyt myös muun muassa elokuvissa "American Gangster" ja "Stepfordin naiset". Hän tuki käsikirjoittajien lakkoa vuosina 2007–2008.
Yksityiselämä.
Strickland on naimisissa näyttelijä Jason Behrin kanssa. Pariskunta tapasi Kauna-elokuvan kuvauksissa ja meni naimisiin Ojaissa Kaliforniassa vuonna 2006. Strickland ja Behr ovat molemmat kiinnostuneita japanilaisesta kulttuurista.
Ken Block

Ken Block (21. marraskuuta 1967 Kalifornia, Yhdysvallat – 2. tammikuuta 2023) oli yhdysvaltalainen rallikuljettaja sekä yksi DC Shoesin perustajista. Block oli extreme-urheilija ja hän kilpaili muun muassa lumilautailussa, rullalautailussa, motocrossissa, rallissa ja myöhemmin pääosin rallicrossissa. Blockin kartanlukijana toimi Alessandro Gelsomino. 
Block kuoli 55-vuotiaana moottorikelkkaonnettomuudessa moottorikelkan kaaduttua hänen päällensä lähellä Utahin Woodlandia 2. tammikuuta 2023.
DC Shoes.
Ken Block perusti DC Shoesin. Yritys keskittyi myymään urheilukenkiä rullalautailijoille. Blockin ajatuksena oli, että rullalautailijat tarvitsevat muiden urheilijoiden tavoin erityiset kengät pystyäkseen kilpailemaan korkealla tasolla. Merkki kasvoi ja se myytiin Quiksilverille toukokuussa 2004.
Ralli.
2005.
Vuonna 2005 Ken Block aloitti kansainvälisen ralliuransa Vermont SportsCar -tiimissä. Vermont SportsCar valmisti vuonna 2005 Subaru WRX STi:n, jolla Block voisi kilpailla. Hänen ensimmäinen kisansa kaudella oli Sno*Drift, jossa hän sijoittui seitsemänneksi yleiskilpailussa ja viidenneksi N-ryhmäläisten kesken. Vuoden 2005 aikana, Block oli viisi kertaa viiden parhaan joukossa ja tuli kolmanneksi N-ryhmässä. Block oli neljäs Rally America National Championshipissä. Ensimmäisen rallikautensa lopussa Ken Block voitti Rally American vuoden tulokas -palkinnon.
2007 – 2008.
Block osallistui vuonna 2007 Meksikon ja Uuden-Seelannin ralleihin. Vuonna 2008 hän osallistui Uuden-Seelannin ralliin.
2010 – 2011.
Tammikuussa 2010 Block perusti Monster World Rally Team -tallin.
Vuonna 2010 Block osallistui rallin MM-sarjan kilpailuihin Ford Focus WRC:llä ja keräsi kaksi MM-sarjan pistettä ja oli lopputuloksissa sijalla 20. Lisäksi hän ajoi Yhdysvalloissa kisoja Ford Fiestalla.
Vuonna 2011 Block ajoi rallin MM-sarjan kilpailuja Ford Fiesta RS WRC -autolla ja keräsi kuusi MM-sarjan pistettä ja oli lopputuloksissa sijalla 22.
2012 – 2013.
Vuonna 2012 Block ajoi kolme MM-sarjan rallikilpailua, joista hän keräsi neljä pistettä ja sijoittui kaudella sijalle 28. Vuonna 2013 hän ajoi yhden MM-sarjan kilpailun (Meksikon ralli 2013), jossa hän sijoittui seitsemänneksi. Vuonna 2013 hän keräsi kuusi MM-sarjan pistettä ja sijoittui lopputuloksissa sijalle 20.
Muut rallit.
Block osallistui Katalonian ralliin vuosina 2014 ja 2018, joista jälkimmäisessä hän keskeytti.
Kuolema.
Block kuoli moottorikelkkaonnettomuudessa 2. tammikuuta 2023. Huomionosoituksena hänen käyttämänsä numero 43 poistettiin käytöstä rallin maailmanmestaruussarjassa kauden 2023 ajaksi.
Joe Bugner

József Kreul "Joe" Bugner (13. maaliskuuta 1950 Szőreg, Unkari – 1. syyskuuta 2025) oli raskaan sarjan nyrkkeilijä, jolla oli Unkarin, Yhdistyneen kuningaskunnan ja Australian kolmoiskansalaisuus. Hän hallitsi uransa aikana raskaan sarjan EBU:n mestaruutta kahdesti ja nousi myös Britannian ja Australian liittojen valtakunnalliseksi mestariksi. Lisäksi hän oli haastajana nyrkkeilyn maailmanmestari Muhammad Alia vastaan käydyssä titteliottelussa vuonna 1975, mutta hävisi pisteillä. 
Vuonna 1998 Bugner voitti James Smithin ristiriitaisen tunnustuksen saaneessa WBF:n maailmanmestaruusottelussa, mikä teki hänestä 49 vuotta ja 110 päivää vanhana kaikkien aikojen vanhimman raskaan sarjan maailmanmestarin.
Alaskanlahti

Alaskanlahti () on Pohjois-Amerikan luoteisrannikolla sijaitseva lahti. Se rajautuu pohjoisessa Alaskan etelärannikkoon, lännessä Alaskan niemimaahan ja idässä Alexanderin saaristoon. Merialueen pinta-ala on 1 533 000 neliökilometriä. 
Lahden rantaviiva on kauttaaltaan karua metsää ja vuoristoseutua, ja sen varrella sijaitsee useita jäätiköitä, joista irronneita jäävuoria Alaskanvirta kuljettaa pois. Tunnetuimpia vuoria ovat Chugach, Kenai, Fairweather, ja St. Elias. Lahteen laskevista joista merkittävimpiä ovat Susitna ja Copper. Merialueen satamapaikkakuntia ovat Anchorage, Seward ja Pohjois-Amerikan pohjoisin jäätön satama Valdez. Valdez on Alaskan läpi johtavan öljyputken terminaali. Öljyä on löytynyt Cook Inletin seudulta ja Controller Bayn alta. 
Suuri osa Yhdysvaltain lounais- ja luoteisosien kausittaisista vesi- ja lumisateista on peräisin Alaskanlahdelta.
Niko Juntunen

Niko Juntunen (s. 25. helmikuuta 1972 Helsinki) on suomalainen entinen koripallovalmentaja.
Koko pääsarjauransa HNMKY:n ja Pussihukkien valmentajana viettänyt Juntunen aloitti valmennusuransa vuonna 1987 Sykki ry:n junioreden valmentajana. Hän pääsi kansalliselle tasolle Helsingin NMKY:n miesten edustusjoukkueen valmentajaksi vuonna 1998. Kaudella 1998–1999 Juntunen valmensi HNMKY:n miesten edustusjoukkueen 1. divisioonan voittoon ja karsintojen kautta koripallon mestaruussarjaan.. Mestaruussarjaura päävalmentajana päättyi seuraavan (1999–2000) kauden 6–26 saldoon ja taustayhtiön konkurssiin. Tämän jälkeen Juntunen valmensi vielä seura joukkuetta 1. divisioonassa kolmeen otteeseen, saavutti kerran divisioonan kakkostilan sekä toimi kahteen otteeseen Pussihukkien apuvalmentajana miesten SM-sarjassa.
Liettuan evankelis-luterilainen kirkko

Liettuan evankelis-luterilainen kirkko () on Liettuassa toimiva luterilainen kirkkokunta. Sitä on vuodesta 1998 johtanut piispa Mindaugas Sabutis. Liettuan evankelis-luterilainen kirkko on Porvoon kirkkoyhteisön ja Luterilaisen maailmanliiton jäsen. Vuonna 2001 Liettuassa oli 19 637 evankelis-luterilaista.
Jamendo

Jamendo on vapaaksi lisensoidun musiikin jakeluun keskittynyt verkkosivusto ja musiikkiyhteisö. Kaikki Jamendossa tarjolla oleva musiikki on laillisesti ja vapaasti ladattavissa sekä käytettävissä ja edelleen jaeltavissa artistin valitseman Creative Commons- tai Free Art License -lisenssin ehtojen mukaisesti. Musiikkia jaellaan sivustolta MP3- ja Ogg Vorbis -muodoissa sekä suoratoistona että ladattavina tiedostoina, jälkimmäistä myös Bittorrentin kautta.
Yksityiskäytön lisäksi Jamendolla on vuodesta 2009 alkaen ollut tarjolla ammattilaisille suunnattu Pro-ohjelma, jonka kautta sivustolla tarjolla olevaa musiikkia voi lisensoida korvausta vastaan kaupalliseen käyttöön tai julkisesti esitettäväksi.
Lokakuussa 2010 Jamendosta oli ladattavissa kaikkiaan 39 976 eri albumia.
Jamendo pitää kotipaikkanaan Luxemburgia, ja kansainvälinen sivusto on käytettävissä englannin ohella saksaksi, italiaksi, puolaksi, portugaliksi, espanjaksi ja venäjäksi. Sivustolla tuotantoaan voivat julkaista muusikot kaikkialta maailmasta. Pro-ohjelman ulkopuolella tuotantoa rahoitetaan käyttäjien muusikoille tekemin lahjoituksin ja mainostuloin.
Jevgeni Dragunov

Jevgeni Fjodorovitš Dragunov (, 20. helmikuuta 1920 Iževsk – 4. elokuuta 1991 Iževsk) oli venäläinen asesuunnittelija, joka on suunnitellut nimeään kantavan SVD-tarkkuuskiväärin.
Outoluhtakana

Outoluhtakana ("Gallirallus sharpei") on rantakana, josta tunnetaan vain yksi näyte eli holotyyppi. Johann Büttikofer tallensi sen vuonna 1893 tuntemattomasta paikasta, mahdollisesti Indonesiasta.
Kansainvälinen luonnonsuojeluliitto IUCN luokitteli outoluhtakanan aiemmin lajina puutteellisesti tunnetuksi (DD). Nykyisin outoluhtakanaa pidetään yleisesti vain itkuluhtakanan ("Gallirallus philippensis") värimuotona, eikä omana lajinaan.
The Great American Bash (2004)

The Great American Bash (2004) oli 15. The Great American Bash showpaini pay-per-view (PPV) tapahtuma, mutta ensimmäinen, minkä World Wrestling Entertainment (WWE) tuotti. Se järjestettiin 27. kesäkuuta, 2004 Norfolk Scopella Norfolkissa, Virginiassa. Tapahtuma oli SmackDown! brändin oma PPV ja siellä käytiin kahdeksan ottelua.
Tarina.
"Pääfeudi", mikä eteni The Great American Bashiin oli The Undertakerin ja Dudley Boyzien välillä. 27. toukokuuta SmackDown!ssa, Paul Heyman kertoi Dudleylle "tehdä tuhoa". Dudleyt vastasi tähän kidnappaamalla Undertakerin managerin, Paul Bearerin. Seuraavalla viikolla, Heyman kertoi, että ainoa keino nähdä Bearer ikinä uudestaan olisi liittyä Dudleyhin. Kaksi viikkoa myöhemmin, 17. kesäkuuta SmackDown!ssa, The Undertakerin ja Dudleyien välille sovittiin Handicap ottelu The Great American Bashiin ja, jos Undertaker häviää, Bearer sementoitaisiin lasisessa kryptassa.
Toinen feudi, mikä johti tapahtumaan oli Eddie Guerreron ja John "Bradshaw" Layfieldin välillä WWE -mestaruudesta. Edellisessä SmackDown!in PPV tapahtumassa, Judgmnet Dayssa, JBL voitti Guerreron diskauskella, kun Eddie löi JBL:iä titteli vyöllä. Koska mestaruutta ei voi hävitä diskaukselaa, Guerrero säilytti mestaruuden. Kaksi viikkoa myöhemmin, 27. toukokuuta SmackDown!ssa, toimitusjohtaja, Kurt Angle, ilmoitti että JBL olisi ykköshaastaja WWE -mestaruudesta The Great American Bashissa ja saisi valita ottelu muodon Guerreron ja hänen väliselle ottelulle. Seuraavalla viikolla, JBL ilmoitti, että ottelu tulisi olla Texas Bullrope ottelu, missä voittaa, kun on koskenut jokaiseen neljään kulmaan.
Yksi "undercardin" pääotteluista oli Fatal 4-Way ottelu WWE United States -mestaruudesta John Cenan, René Dupréen, Booker T:n ja Rob Van Damin välillä. Judgment Dayssä, Cena voitti Dupréen ja säilytti mestaruuden. Neljä päivää myöhemmin SmackDown!ssa, Cena puolusti uusintaottelussa titteliään Dupréeta vastaan. Ottelun voitti Duprée ulos-laskulla, mutta ei voittanut mestaruutta, koska ulos-laskulla ei voi titteliä voittaa. Seuraavalla viikolla, Cena voitti Dupréen Lumberjack ottelussa ja säilytti mestaruuden. 3. kesäkuuta SmackDown!ssa, Cena kutsui Bookeria rinkiin, joka oli Lumberjack ottelussa sekaantunut otteluun viikko sitten. Kun toimitusjohtaja, Kurt Angle pyysi Cenaa poistumaan areenalta, Booker hyökkäsi takaapäin ja tönäisi Cenan Anglen päälle. Angle vaati Cenan riisuutumaan U.S. -vyöstä ja antamaan sen hänelle, Cenan teon vuoksi. Seuraavalla viikolla, Cena kohtasi Bookerin, Dupréen ja Rob Van Damin 5 minuutin aika rajoitus ottelussa. Painijasta, joka voittaisi Cenan tulisi #1 haastaja United States -mestaruudesta The Great American Bashissa, mutta Cena kykeni voittamaan jokaisen kolme ottelua. Tämä johti Anglen määräämään Fatal 4-Way ottelun heidän neljän välille The Great American Bashiin. 17. kesäkuuta SmackDown!ssa, Angle muutti ottelun eliminaation muotoon.
Yrjö Verho

Yrjö Hjalmar Verho (2. lokakuuta 1901 Kärkölä – 22. joulukuuta 1992) oli suomalainen taidemaalari ja Taideteollisen oppilaitoksen yliopettaja. 
Verhon tuotantoon kuuluu muun muassa asetelmia ja maisemamaalauksia mutta myös abstrakteja sommitelmia. 
Verhon töitä oli ensi kertaa julkisesti esillä vuonna 1928 Suomen Taiteilijain vuosinäyttelyssä. Hän opiskeli Suomen taideyhdistyksen piirustuskoulussa vuosina 1925–1929. Verho toimi vuosina 1944–1969 Taideteollisen oppilaitoksen piirustuksen ja maalauksen opettajana ja yliopettajana, ja vuosina 1965–1968 hän oli oppilaitoksen vararehtori. Verho kirjoitti Taide-lehteen ja toimi myös lehden päätoimittajana vuosina 1964–1966.
Verho sai toisen palkinnon Suomen taideyhdistyksen dukaattikilpailussa vuonna 1934, ja Pro Finlandia -mitali hänelle myönnettiin vuonna 1958. Verho oli yksi Tapiolan ateljeetalon varhaisimmista asukkaista.